b'\n_START_ARTICLE_\nKodenis\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 ra\xc5\xa1ytiniuose \xc5\xa1altiniuose kaimas pamin\xc4\x97tas XVI a., kai kaim\xc4\x85 nusipirko Palenk\xc4\x97s vaivada Ivanas Sapiega. Sapiegoms \xc4\xafsigijus kaim\xc4\x85, \xc4\x8dia prad\xc4\x97tos pilies ir gynybini\xc5\xb3 \xc4\xafrengim\xc5\xb3 statybos, o 1511 m. gyvenvietei buvo suteiktos Magdeburgo teis\xc4\x97s. Gyvenviet\xc4\x99 \xc4\xafsigijus Ivanui Sapiegai, \xc4\x8dia prad\xc4\x97jo formuotis Kodenio Sapieg\xc5\xb3 gimin\xc4\x97s \xc5\xa1aka. Nuo XIV a. iki 1795 m. kaimas priklaus\xc4\x97 Lietuvos Did\xc5\xbeiajai Kunigaik\xc5\xa1tystei. LDK laikais tai buvo svarbus valstyb\xc4\x97s centras, kuriame savo rezidencij\xc4\x85 tur\xc4\x97jo viena i\xc5\xa1 svarbiausi\xc5\xb3 LDK gimini\xc5\xb3 \xe2\x80\x93 Sapiegos. Apie 1518 m. \xc4\xafkurta Kodenio \xc5\xa0v. Onos parapija. 1530-1540 m. pastatyta Kodenio \xc5\xa0v. Dvasios ba\xc5\xbeny\xc4\x8dia, kurioje rasta unikali XVIII a. sukurt\xc5\xb3 Sapieg\xc5\xb3 gimin\xc4\x97s portret\xc5\xb3 galerija, kurios prad\xc5\xbeioje \xe2\x80\x93 did\xc5\xbei\xc5\xb3j\xc5\xb3 LDK kunigaik\xc5\xa1\xc4\x8di\xc5\xb3 Vytenio ir Gedimino portretai._NEWLINE_Pasak legendos XVI a. miesto valdytojas Mikalojus Sapiega parsive\xc5\xbe\xc4\x97 \xc4\xaf miest\xc4\x85 i\xc5\xa1 popie\xc5\xbeiaus Urbono VIII pavogt\xc4\x85 \xc5\xa1vent\xc4\x85j\xc4\xaf Marijos Dievo Motinos (Kodenio Madonos) paveiksl\xc4\x85, u\xc5\xbe tai buvo ekskomunikuotas, ta\xc4\x8diau ilgainiui didikui buvo atleista ir paveikslas liko mieste. Miestas tapo svarbiu religini\xc5\xb3 piligrimacij\xc5\xb3 centru. Dievo Motinos paveikslui saugoti 1629-1635 m. buvo pastatyta m\xc5\xabrin\xc4\x97 Kodenio \xc5\xa0v. Onos bazilika._NEWLINE_XIX a. miest\xc4\x85 vald\xc4\x97 Branicki\xc5\xb3, Fleming\xc5\xb3 ir \xc4\x8cartoriski\xc5\xb3 gimin\xc4\x97s. 1821 m. mieste kilo didelis gaisras. 1869 m. carin\xc4\x97 vald\xc5\xbeia i\xc5\xa1 gyvenviet\xc4\x97s at\xc4\x97m\xc4\x97 miesto teises. 1875 m. carin\xc4\x97 vald\xc5\xbeia pavert\xc4\x97 \xc5\xa0v. Onos ba\xc5\xbeny\xc4\x8di\xc4\x85 \xc4\xaf cerkv\xc4\x99, o Kodenio Madonos paveiklas buvo i\xc5\xa1gabentas ir pasl\xc4\x97ptas Jasna Goros vienuolyne. 1927 m. paveikslas buvo gr\xc4\x85\xc5\xbeintas \xc4\xaf ba\xc5\xbeny\xc4\x8di\xc4\x85. Iki II pasaulinio karo mieste veik\xc4\x97 Kodenio \xc5\xbeyd\xc5\xb3 kapin\xc4\x97s. 2000-2007 m. pastatyta Kodenio \xc5\xa0v. Archangelo Mykolo cerkv\xc4\x97, kuri priklauso Kodenio \xc5\xa0v. Archangelo Mykolo parapijai.'